text: Anmeldelse om ”vred mand med stor kniv”
  30 juli 2016 kl. 04.38
  Politiet fik ved to-tiden anmeldelse om en beruset mand, som gik rundt i Esbjerg-forstaden Sædding med en stor køkkenkniv.
  - Vi finder ham ikke lige i første omgang, fortæller vagtchef Erik Lindholdt til TV SYD. Men så får vi oplysninger om, at han er på et lokalt værtshus.
  Den vrede mand- en 22-årig mand fra Esbjerg – bliver anholdt og anbragt i detentionen.
  - Han har ikke kniven fremme, men vi finder den på ham, forklarer vagtchefen. Så det bliver en sigtelse efter den nye knivlov.
  Der var tale om en stor køkkenkniv med 21 cm blad.
  Den 22-årige mand var ”godt oppe at køre”. Han bliver løsladt, når han er dampet af.
  - Der var tale om, at han skulle have truet med kniven. Men den oplysing er siden trukket tilbage. Derfor bliver der ikke tale om fremstilling, siger vagtchefen til TV SYD.
  Efter den nye våbenlov giver besiddelse af en kniv med over 7 cm blad ubetinget fængsel. Formentlig i 14 dage.
  